text: Rikke slap af med kræften: - Jeg havde svært ved at tro på det
  06 januar 2019 kl. 09.03
  Søndag aften ses Rikke Kostow i serien 'Vores Sygehus', hvor hun bliver scannet for kræft. I dag er hun erklæret rask.
  - Jeg har det rigtig godt. Jeg er rask.
  Sådan siger Rikke Kostow til TV SYD. I aftenes og sidste afsnit af 'Vores Sygehus' er hun på Nuklearmedicinsk Afdeling, fordi hun skal have en kræftscanning. Hun har tidligere fået fjernet et modermærke, som var ondartet.
  Rikke Kostow blev opereret samme dag, som hun fik beskeden om, at der var nogle lymfer, kirurgerne skulle se nærmere på. En uge efter er hun blevet erklæret rask.
  Claus Kostow, som er gift med Rikke Kostow, husker tilbage på dagen, hvor de fik beskeden om, at hun var rask.
  - Den øl, vi fik bagefter på torvet, smagte ekstra godt, siger han og ser på sin hustru.
  Rikke Kostow: "Jeg havde svært ved at tro på, at jeg var rask."
  Nu skal hun gå til regelmæssigt tjek de næste fem år.
  - Jeg havde svært ved at tro på, at jeg var rask. Jeg sagde dog til mig selv, at jeg blev nødt til at stole på dem, når de siger, jeg er rask, siger en berørt Rikke Kostow.
  Ser tilbage på 2018
  Rikke og Claus Kostow har to sønner, og nytårsaften så de sammen tilbage på, hvad 2018 bragte familien. Rikke Kostow er taknemmelig for, at hendes søster lagde mærke til en plet på hendes arm. Det var nemlig det, der gjorde hende opmærksom.
  Parret ser også tilbage på, at de oplevede, at hun blev rask.
  - Vi sad nytårsaften, hvor vi talte om, hvad der var sket i 2018. Vores søn sagde så, at vi oplevede, at jeg blev rask. Det blev jeg meget rørt over, siger Rikke Kostow.
  